Du har sett det i flere filmer: En truende gjenstand kommer mot oss fra verdensrommet, og noen utvalgte helter sprenger den i fillebiter med atomvåpen.

Verden er reddet, og alle lever lykkelig.

Dette er ikke tatt ut fra fantasien. Det er sikkert at en truende gjenstand en gang vil komme.

Vi vet ikke når, men de finnes der ute i rommet. Det kan skje om noen uker, eller flere millioner år.

Like farlige som flyulykker

Risikoanalyser tyder på at det like sannsynlig at du dør i en asteroidekollisjon som i en flyulykke.

Asteroidekollisjoner er mye sjeldnere enn flyulykker, men asteroiden vil drepe flere mennesker.

I denne videoen fra Marginal Revolution University blir det argumentert for at forsvar mot asteroider kan være en fornuftig greie. Du trenger javascript for å se video. I denne videoen fra Marginal Revolution University blir det argumentert for at forsvar mot asteroider kan være en fornuftig greie.

Den amerikanske romfartsorganisasjonen Nasa studerte problemet, og trakk noen konklusjoner i en rapport.

De fant ut at for noen av de mulige truende situasjonene var det atomvåpen som var det beste verktøyet.

Dr. Megan Bruck Syal ønsker egentlig å bruke det som heter kinetiske treffere for å styre asteroider i trygg retning, men har kommet frem til at atomvåpen vil være nødvendig i gitte situasjoner. Foto: J-P.Wiens / Brown University

Mange studier

Rapporten kom i 2005, og utløste mye arbeid som nå begynner å bære frukter.

Blant annet en romferd som heter Dart som skal teste noen av prinsippene uten å bruke atomvåpen.

I fjor grunnla Nasa Planetary Defense Coordination Office som skulle se på problemstillingen.

I denne videoen forklarer The planetary society hvorfor det i noen tilfeller vil være nødvendig å bruke atomvåpen for å ødelegge eller dytte unna en asteroide som er på vei mot oss. Du trenger javascript for å se video. I denne videoen forklarer The planetary society hvorfor det i noen tilfeller vil være nødvendig å bruke atomvåpen for å ødelegge eller dytte unna en asteroide som er på vei mot oss.

Annethvert år arrangerer ekspertene det som heter Planetary Defence Congress. Siste møte var mai i år i Tokyo.

Der gjennomførte deltagerne en øvelse i forbindelse med en tenkt asteroide som ville treffe jorden om ti år.

Hovedkonklusjonen var at det burde sendes av gårde to romfartøy mot asteroiden, begge utstyrt med atomvåpen.

Sånn kan det gå dersom verden ikke har noen atomvåpen igjen. I filmen Deep Impact fikk vi også se hvordan det kan gå dersom en atomladning ikke greide å ødelegge det truende objektet helt. Foto: Paramount Pictures

Dytte vekk asteroiden

Nasa og andre tenker ikke primært på å fjerne trusselen slik Hollywood har gjort det, med å sprenge den i fillebiter.

Restene kan fortsatt treffe jorden.

– Det atomvåpen kan fungere godt til, er å dytte det truende objektet vekk fra kursen det har, sier forsker Megan Bruck Syal ved Brown University til ArsTechnica.

– Noen ganger kan det bli nødvendig å bruke atomvåpen fordi du ikke har store nok raketter tilgjengelig slik at du kan sende opp det nødvendige utstyret for å gjøre det på en annen måte, utdyper Syal.

Et lite dytt tidlig nok kan være nok til at dommedagssteinen blir til et flott astronomisk skue for barna.

Andre løsninger Foto: Nasa Ekspandér faktaboks Det er flere miljøer både innenfor og utenfor Nasa som leter etter løsninger, og mange løsninger er foreslått. Det er mulig å bruke lasere til å gi et lite dytt på asteroiden over lang tid.

Du kan plassere massive romfartøy i nærheten så gravitasjonskraften sørger for dyttet.

Du kan lande på asteroiden og bruke det som kalles en massedriver (PDF) på overflaten for å gi et dytt.

Du kan bruke et meget raskt romfartøy som treffer asteroiden for å bruke bevegelsesenergien til å gi det nødvendige dyttet.

Du kan male deler av overflaten til asteroiden med et lyst stoff slik at du bruker solstråling til å dytte. Det finnes flere løsninger, men felles for alle som ikke bruker atomvåpen, er at dyttet er lite. Du må derfor oppdage det truende objektet god tid i forveien. Flere av løsningen baserer seg på at du blir klar over trusselen flere ti-år i forkant.

Daværende sjef for romkommandoen i det amerikanske luftforsvaret, William Shelton, forklarer til politikerne hva som gjøres for å forsvare oss mot truende gjenstander i rommet. Foto: CHIP SOMODEVILLA / Afp

Bruke atomvåpen trygt

Sammen med forskere fra Lawrence Livermore National Laboratory har hun simulert (PDF) hvordan en atomeksplosjon i rommet trygt kan overføre energi til en asteroide.

Nøkkelen er å ikke berøre asteroiden med selve våpenet, men la strålingen fra eksplosjonen gi den et dytt i riktig retning.

Et annet miljø som ser på bruken av atomvåpen mot asteroider, er ved Los Alamos National Laboratory.

– Fra mitt perspektiv er atomvåpen best egnet for den overraskende trusselen, den som vi kanskje bare har noen måneder på oss til å få vekk, sa forsker Robert Weaver ved laboratoriet i et intervju med Popular Science.